Пейре Видал
Дъхът, изпълващ ми гърдите…

Превод от окситански: Симеон Хаджикосев, 1990

chitanka.info

Дъхът, изпълващ ми гърдите,

откъм Прованс се чак задава,

а всичко там крила ми дава

и щом го хвалят по стъгдите,

аз се усмихвам под мустак

и искам да го чуя пак,

така ме радва доброслова.

По-хубав кът дали открит е —

край Рона той се извисява,

чак до морето продължава,

на чиста радост е обител.

Сред хората край този бряг

сърцето си оставих, знак

за тази, що дари с обнова.

Смирено благославям дните,

щом споменът ме навестява,

че в него радост тя ми дава,

а всеки в радостта честит е.

Не лъже хвалещият, как

ще лъже, най-добра е чак

и заслужава славослова.

На нея да благодарите,

че тя умение ми дава,

със знание ме наставлява

и вдъхновява ми творбите.

Което писал съм с мерак,

от тялото й иде пак,

изпълва ме с копнежност нова.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.